În timp ce noi încă mai tremurăm dimineața și ne mai zgribulim și pe înserat, pe lumea ailaltă (adică în partea opusă a globului pămîntesc) este toiul verii, drept pentru care întreaga Australie e supusă unui veritabil asalt al numelor importante din muzica lumii normale, fiindcă, deși multora li se va părea ciudat, există locuri unde maneaua nu s-a inventat, unde manelistele nu fac parte din jurii muzicale, unde nu se difuzează atrocități "compuse" fie de calculatoare uitate în priză, fie de analfabeți muzical care în viața lor n-au văzut măcar o notă "desenată" pe un portativ. Așadar, în Australia, de unde vin noutățile din rubrica din acest număr, știrea săptămînii trecute este că la cel de-al treilea concert sold-out susținut de Taylor Swift în Australia, pe Stadionul Accor din Sydney, o fană de-a ei, pe nume Madison Blackband, de meserie model, nereușind să ajungă la concert, dar locuind în apropierea stadionului, și-a invitat două prietene la ea acasă pentru a asculta concertul. La un moment dat, Taylor Swift a cîntat "Exile" de pe albumul Folklore, piesa favorită a domnișoarei Blackband, care a și filmat felul în care ea a reacționat la auzul piesei respective, postînd apoi cele două minute de filmare pe Tik Tok și X, în principiu pentru grupurile ei de prietene. Numai că după două zile, în loc de vreo 200 de reacții așteptate, s-a trezit cu peste 10.000.000 de vizionări și vreo două milioane de comentarii!
Tot acolo, Cheap Trick au pornit în cel de-al 11-lea turneu, după ce prima oară ajunseseră în Australia tocmai în 1979!
Suzi Quatro în schimb, nu se mai dă dusă de acolo, Australia fiindu-i nu "a doua casă" ci, de mulți ani, singura! Așa că ia parte, împreună cu Cheap Trick, la ceea ce australienii numesc Red Hot Summer Festival, concertînd împreună deocamdată din 24 februarie pînă pe 23 martie.
Tot de acolo vine și o știre ciudată: John Fogerty a fost anunțat de organizatorii Festivalului Country Fest Queensland, care are loc în ultimul weekend al lunii martie, că… nu mai are ce căuta acolo, "din motive neprevăzute" (!!!), declarînd pentru revista Rolling Stone din 29 februarie că este uluit și că nu a reușit să afle mai multe de la ei despre motivul concret al anulării concertului. Or fi totuși maimuțoi și pe la ei printre organizatori? (Foto: Live Nation)